
  1. CARACTERISTICI ALE SOCIETĂŢII FRANCEZE CONTEMPORANE

 

1.1. O societate în schimbare

În ultimii douăzeci de ani, societatea franceză a cunoscut transformări profunde, perioada reconstrucţiei (1945-1965) fiind urmată de o etapă caracterizată de fenomene sociale de mare amploare, cum ar fi "exodul rural"şi dezvoltarea sectorului terţiar al serviciilor care au dus la constituirea clasei de mijloc, purtătoare a unor valori noi. Sociologii şi analiştii politici consideră că “societatea clasei de mijloc” a pus în discuţie existenţa unei "societăţi duale". 

Transformările profunde ale societăţilor occidentale europene au impus schimbări fundamentale ale sistemului de valori, care au fost analizate cu interes de cercetătorii europeni. Încă din anii '70, un grup multinaţional de cercetători - European Value Systems Study Group – şi-a propus să analizeze evoluţia noilor sisteme de valori, iar datele referitoare la evoluţia sistemului de valori în Franţa reprezintă un interes teoretic deosebit şi explică, în parte, noile realităţi politice franceze. Valorile, ca expresie a orientărilor profunde care structurează reprezentările, atitudinile şi acţiunile indivizilor, ale grupurilor sociale, exprimă interesele acestora, dobândind ulterior corespondenţă în realitatea politică. În Franţa, societatea clasei mijlocii, caracterizată de o puternică tendinţă de afirmare a individualismului, a dus la o repliere pe valorile individuale. Studiile pun în evidenţă afirmarea unor tendinţe contradictorii: apărarea libertăţii individuale, dar şi nevoia de ordine şi autoritate în viaţa publică, pe terenul cerinţei exprese de a apăra securitatea individuală. În 1981, 60% din cei intervievaţi afirmau că trebuie respectată autoritatea, iar în 1999, ponderea lor a crescut la 69%.

Viaţa politică franceză din ultimele două decenii s-a desfăşurat pe fundalul construcţiei europene şi, de aceea, atitudinea francezilor faţă de Uniunea Europeană a reprezentat o coordonată majoră a acţiunii politice franceze.

Tema europeană a fost prezentă în toate campaniile electorale, mai ales după 1990, problema centrală fiind aceea de a defini atitudinea francezilor faţă de Uniunea Europeană, de a pune în evidenţă determinantele socio-economice, logica politică şi sistemul de valori care au stat la baza acesteia. Conform rezultatelor investigaţiilor întreprinse, ponderea celor care cred că Franţa a beneficiat de procesul construcţiei europene este mare, 60-66% dintre cei intervievaţi declarând că susţin integrarea europeană, deşi consideră problema departe de preocupările lor reale. Opiniile negative sunt motivate de probleme concrete, cu efect direct asupra intereselor cetăţenilor francezi (moneda naţională, protecţia în faţa riscurilor mondializării, protecţie socială etc.). Această atitudine puternic polarizată s-a exprimat adesea la nivel politic, mai ales la ultimele alegeri prezidenţiale (mai 2002), când opţiunea pentru extrema dreaptă a avut la bază respingerea mondializării şi a construcţiei europene. Cei care resping procesul construcţiei europene sunt reprezentanţii claselor sociale direct afectate - clasele “populare” din zonele urbane şi rurale. Cercetătorii au subliniat că atitudinea faţă de Uniunea Europeană este determinată de gradul de manifestare a etnocentrismului, intoleranţei, mult mai accentuate în deceniul nouă al secolului trecut. Datele studiului arată că relaţia orientare politică - atitudine europeană este semnificativă, simpatizanţii extremei drepte şi extremei stângi fiind aproape în totalitate ostili construcţiei europene, în timp ce celelalte orientări politice au o atitudine moderată (fiecare, însă, cu ponderea lor de "critici"). Semnificativ este faptul că susţinătorii partidelor de dreapta au o atitudine relativ omogenă, proeuropeană, deşi există multiple nuanţe atitudinale în interiorul aceleiaşi orientări politice.

Sistemul politic francez a întreţinut perenitatea culturii politice de stânga sau de dreapta, dar, la începutul anilor '90, s-a manifestat o puternică tendinţă de recompunere a culturii politice franceze, de îndepărtare de cultura politică tradiţională. Această tendinţă specifică "societăţii deschise", influenţată de mondializare, construcţia europeană sau de fenomenul migraţiei, s-a manifestat în confruntare cu tendinţele de a menţine cultura politică tradiţională, ceea ce a condus la declanşarea unor crize politice profunde. 

În acest context, încă de la începutul deceniului nouă, în Franţa s-au accentuat fenomenele identitare şi xenofobe, prezente şi în alte ţări ale Europei Occidentale, sesizate rapid de formaţiunile politice de extremă dreapta care le-au exploatat, de altfel, în campaniile electorale. Conform opiniei cercetătorilor, aceste fenomene sunt puternic ancorate în sistemul de valori francez şi au avut o determinare socială şi culturală, fiind legate de procesul afirmării identităţii naţionale.

 

1.2. Tendinţe ale evoluţiei sistemului politic francez

În cadrul sistemului politic francez, partidele de guvernământ au cunoscut, începând cu anii '90, un proces de “dezafectare”, mai mult de jumătate din electoratul lor deplasându-se spre partide protestatare, extraparlamentare. Acest proces a fost urmarea fenomenului de respingere a formei tradiţionale a partidelor politice, exprimând o criză generală de reprezentare la nivel politic. "Votul-sancţiune", adresat succesiv partidelor tradiţionale, la alegerile prezidenţiale şi legislative, a vizat politicianismul şi a reliefat dorinţa electoratului de a-l înlocui cu o politică eficientă. Rezultatele alegerilor, în general, au exprimat, aşadar, nevoia de schimbare a politicului, în scopul unei gestionări optime a mondializării, în favoarea interesului naţional şi a stăpânirii "puterii pieţei" prin mijloace politice.

Cercetările au pus în evidenţă faptul că, încă din anii '90, trei sferturi din francezi afirmau că nu sunt bine reprezentaţi de nici un partid, de nici un lider politic, de nici un sindicat. Cauza acestei rupturi dintre partide şi electorat era decalajul dintre nevoile, aşteptările francezilor şi răspunsurile politice care le erau propuse în domenii vitale, cum ar fi şomajul, imigraţia, insecuritatea, impozitele, sărăcia, corupţia, etc. Se aprecia, de asemenea, că disputele şi scandalurile politice au deteriorat spiritul civic francez. Reuşitele pe plan economic şi monetar n-au avut rezonanţă la nivelul electoratului, atâta timp cât ele nu s-au reflectat pe plan social. Politica economică franceză a acestei perioade a vizat mai ales întărirea monedei naţionale, a menţinut stabilitatea economică în concordanţă cu politica economică europeană. Ea a declanşat însă nemulţumiri sociale, deseori exprimate prin acţiuni sindicale de amploare în mediul urban, dar şi în cel rural. Aceste conflicte au exprimat dificultăţi sociale grave care au creat probleme guvernărilor, fie de stânga, fie de dreapta.

Sistemul politic francez, caracterizat în general de bipolarizare politică în jurul celor doi poli, dreapta şi stânga, a cunoscut şi perioade de dispersie relativă, urmate imediat de revenirea la bipolaritate, aşa cum s-a confirmat la ultimele alegeri legislative, din iunie 2002.

Sistemul instituţional francez a permis relaţii flexibile între preşedinte şi guvern, în funcţie de conjunctura politică, iar în perioada coabitărilor politice, preşedintele şi-a exercitat mai ales funcţia de arbitru, iar primul ministru cea de "căpitan", pe plan intern, şi "secund", pe plan extern. Relaţia majoritate prezidenţială - majoritate parlamentară a dominat viaţa politică franceză, caracterizată de alternanţe la putere şi de coabitări politice.

După 5 ani de coabitare politică, la actualele alegeri legislative francezii au votat în favoarea dreptei pentru a limita divizarea politică şi pentru a evita ca ţara să fie neguvernabilă - atitudine considerată de analişti conformă “spiritului celei de-a V-a Republici”. 

“Prin elaborarea noii Constituţii franceze, intrată în vigoare la 4 octombrie 1958, s-au urmărit două idei fundamentale:

a. necesitatea întăririi puterii executive, îndeosebi a prerogativelor constituţionale ale şefului statului, căruia îi revine, pe de o parte, rolul de arbitru între toate forţele politice, între cetăţenii francezi şi organele statului, iar pe de altă parte, misiunea de a fi «garantul independenţei naţionale, al integrităţii teritoriale, al respectării acordurilor Comunităţii şi a tratatelor» (Articolul 5 din Constituţie);

b. configurarea unui parlament "raţionalizat", ale cărui funcţii să fie limitate la controlul guvernului şi votarea legilor, în anumite domenii ale vieţii sociale.”

Scopul acestor prevederi era separarea netă a celor trei puteri şi realizarea unui echilibru stabil între acestea. 

Prin votul dat în alegerile legislative din iunie 2002, s-a optat pentru coerenţa dintre preşedinte şi majoritatea legislativă, respingându-se coabitarea politică, considerată factor de insecuritate.

În Franţa, partidele politice au o bogată istorie, doctrine elaborate care acoperă orientări diverse, de la extrema stângă la extrema dreaptă. Istoria politică a Franţei este, în acelaşi timp, şi istoria fracturilor politice care au pus deseori probleme unei guvernări coerente şi eficiente. De-a lungul timpului, s-au conturat două mari orientări politice: orientarea de stânga şi cea de dreapta, urmate de formaţiunile de extremă dreapta. Bipolarizarea sistemului politic a suferit numeroase schimbări, regrupări în cadrul celor două coaliţii tradiţionale. În sprijinul acestei bipolarizări, în alegerile legislative se aplică sistemul de vot bazat pe scrutinul uninominal majoritar cu două tururi, în urma cărora ajung să aibă reprezentare parlamentară numai formaţiunile politice puternic susţinute la nivel naţional. Datorită acestui mod de scrutin, formaţiunile politice extremiste nu au mai avut aceeaşi pondere electorală ca în alegerile prezidenţiale desfăşurate anterior, în mai 2002, iar sistemul politic francez a revenit, într-o formă nouă, la bipolarizarea politică.

  

1.3. Un sistem electoral complex 

Sistemul electoral francez cuprinde modalităţi specifice de scrutin, în funcţie de tipul alegerilor care se desfăşoară:

· în cazul alegerilor prezidenţiale, alegerea Preşedintelui Republicii se face prin sufragiu universal direct, pentru un mandat de 5 ani, în cadrul unui scrutin uninominal majoritar, în două tururi;

· în cazul alegerilor senatoriale, alegerea membrilor Senatului Franţei se realizează printr-un sufragiu universal indirect, pentru un mandat de 9 ani. Alegătorii desemnează membrii unui colegiu electoral (format din deputaţi, consilieri generali aleşi pe departamente, consilieri generali şi delegaţi ai consiliilor municipale), care, la rândul său, îi va alege pe cei 321 de membrii ai Senatului. Pentru alegerea senatorilor, colegiul electoral utilizează, în mod diferenţiat, scrutinul majoritar, în două tururi (dacă în departamentul respectiv urmează să fie aleşi cel mult 2 senatori) sau scrutinul proporţional (dacă în departamentul respectiv urmează să fie aleşi 3 sau mai mulţi senatori). Senatul se reînnoieşte din trei în trei ani, cu 1/3 din numărul total al senatorilor;

· în cazul alegerilor legislative, alegerea membrilor Adunării Naţionale a Franţei se realizează prin sufragiu universal, direct, pentru un mandat de 5 ani, în cadrul unui scrutin uninominal majoritar, în două tururi, organizat în 577 circumscripţii electorale (555 în Franţa metropolitană şi 22 în teritoriile de dincolo de mări) – câte una pentru fiecare deputat care trebuie ales. Mandatul poate fi mai scurt de 5 ani în situaţia excepţională în care Preşedintele Republicii decretează dizolvarea Adunării Naţionale şi organizarea alegerilor anticipate;

· în cazul alegerilor regionale, alegerea consilierilor regionali (membrii ai Consiliului regional) se realizează prin sufragiu universal direct, organizat pe regiuni, pentru un mandat de de 5 ani, în cadrul unui scrutin de listă, în două tururi (care combină regulile scrutinului majoritar şi ale reprezentării proporţionale);

· în cazul alegerilor cantonale, cu prilejul cărora sunt aleşi consilierii generali pe cantoane - circumscripţii electorale reprezentate de un consilier general -, aceştia sunt aleşi prin sufragiu universal direct, pentru un mandat de 6 ani (cu reînnoire pentru ˝ din numărul consilierilor din trei în trei ani), în cadrul unui scrutin majoritar în două tururi;

· în cazul alegerilor municipale, consilierii municipali sunt aleşi prin sufragiu universal direct, pentru un mandat de 6 ani. Modul de scrutin este diferit în funcţie de numărul de locuitori ai localităţii respective - majoritar, în două tururi, pentru localităţi cu mai puţin de 3500 de locuitori şi proporţional, pentru localităţile cu 3500 de locuitori sau mai mulţi;

· în cazul alegerilor pentru Parlamentul European, sunt aleşi cei 87 de deputaţi francezi, membrii ai Parlamentului European, prin sufragiu universal direct, pentru un mandat de 5 ani, în cadrul unui scrutin proporţional pe bază de liste.

După cum s-a menţionat anterior, organizarea alegerilor legislative are ca scop desemnarea celor 577 de membri ai Adunării Naţionale a Franţei, în cadrul unui scrutin uninominal majoritar, în două tururi. Un candidat înscris într-o circumscripţie electorală poate fi ales deputat dacă obţine:

· majoritatea absolută a din totalul voturilor şi un număr de voturi egal cu cel puţin 25% din numărul alegătorilor înscrişi pe listele electorale, în primul tur de scrutin. În cazul în care nici unul dintre candidaţii înscrişi în alegeri nu îndeplineşte condiţia de mai sus, se organizează cel de-al doilea tur de scrutin.

· majoritatea relativă a sufragiilor exprimate, în cel de-al doilea tur de scrutin. În caz de egalitate, candidatul mai vârstnic este cel care câştigă alegerile. 

La al doilea tur de scrutin pot participa candidaţii clasaţi pe primele două locuri precum şi cei care au obţinut în primul tur de scrutin un număr de voturi egal cu cel puţin 12,5% din numărul alegătorilor înscrişi. 

În Adunarea Naţională poate fi ales orice cetăţean francez care a împlinit vârsta de 23 de ani, are calitatea de alegător şi se bucură de drepturi civile. Pentru fiecare candidat participant la alegerile legislative este prevăzută obligativitatea precizării supleantului său - cel care va înlocui parlamentarul în caz de deces sau în cazul apariţiei unei situaţii de incompatibilitate cu mandatul de parlamentar, atunci când acesta este desemnat să îndeplinească o funcţie guvernamentală, este ales senator în Senatul Franţei sau deputat în Parlamentul European.

 

  

2. CONTEXTUL SOCIAL-POLITIC AL DESFĂŞURĂRII ACTUALELOR ALEGERI

 

2.1. Refluxul social-democraţiei europene

După anul 1989, transformările politice de mare amploare, legate de căderea regimurilor comuniste, au adus mari schimbări în interiorul stângii democratice europene. Caracterizând deceniul ce a urmat, politologul britanic Ralph Dahrendorf vorbea despre «sfârşitul de secol al social-democraţiei – care şi-ar fi epuizat „ordinea de zi” de tip reformist». Deşi social-democraţii europeni au cunoscut o ascensiune remarcabilă în ultimii ani, predicţia analistului britanic devine actuală – consideră Heinrich August Winckler, profesor de istorie la Universitatea Humbold din Berlin. În ultima perioadă, partidele conservatoare şi cele populiste de dreapta au repurtat succese spectaculoase şi în cadrul electoratului acestor partide se regăsesc şi muncitorii care altădată reprezentau „vechiul proletariat”, clientela clasică a partidelor de stânga. Conform opiniei analistului german, proletariatul se consideră actualmente marele perdant al modernizării, al acestui amplu şi complex proces care este denumit „mondializare”. El a început să susţină replierea la nivel naţional, măsurile de limitare a „invaziei străinilor” pe piaţa muncii, ca şi politicile protecţioniste, apropiindu-se, astfel, de mişcările populiste de extremă dreapta. În aceste condiţii, partidele social-democrate, inclusiv Partidul Socialist Francez, nu au reuşit să reprezinte interesele claselor populare. Aceasta este şi va fi marea provocare politică cu care se confruntă partidele social-democrate - a răspunde în mod autentic propriului electorat, a găsi soluţii viabile problemelor acestuia, fără a da „răspunsurile de ieri” la “problemele de azi”.

Conform opiniei altor analişti, această provocare repune în discuţie vechile formule şi experienţe, azi depăşite, iar social-democraţia europeană trebuie să aibă o poziţie clară, unitară, asupra integrării europene, asupra gestionării „globalizării” din perspectiva afirmării identităţii europene.

Analistul francez Pierre Rosanvallon, profesor la „Collčge de France”, aprecia că, după ce social-democraţia a câştigat din punct de vedere intelectual, după căderea comunismului în Europa, ea şi-a pierdut identitatea, capacitatea de a reprezenta un program de reformare a societăţii. De asemenea, analistul francez sublinia că, în Franţa, Partidul Socialist nu a fost un partid al muncitorilor, ci mai mult un partid al intelectualilor (diferit de partidele din Marea Britanie, Germania, ţările nordice) şi că el a fost mai mult un partid ideologic decât un partid cu suport social. Ideologia de tip keynesian, reformatoare, combinată cu orientările social-etatiste, a dus la elaborarea unei adevărate „tehnici” a social-democraţiei. Analistul apreciază că, în Franţa, acest partid de tehnocraţi a înlocuit partidul social-democrat de tip muncitoresc.

Între anii 1980-1990, trepiedul proiect–model–program politic de tip social-democrat a fost puternic influenţat de dispariţia orizontului revoluţionar şi de transformările contemporane ale capitalismului.

Mulţi cercetători au subliniat că, în acest context, social-democraţia franceză a câştigat teren politic, dar şi-a pierdut parţial identitatea. Depăşirea capitalismului clasic a modificat raportul dintre individ şi colectivitate, a dat naştere unor tendinţe noi de emancipare, care impun noi forme de definire a libertăţii şi a individului, noi politici de tip social democrat. Se consideră că sarcina istorică a socialiştilor este aceea de a găsi puterea intelectuală şi socială de a regândi această realitate şi de a găsi formulele de vizibilitate şi înţelegere socială adecvate. Dacă nu va reuşi, aprecia analistul Pierre Rosanvallon, social democraţia va lăsa câmp liber de acţiune mişcărilor de extremă dreapta sau mişcării republicane.

Din anul 2001, social-democraţia europeană se află în defensivă, iar cauzele majore ale acestei situaţii sunt de natură economică: costul bugetar al programelor sociale, creşterea şomajului, limitele politicii fiscale, politica salarială - apreciază analistul Alain Bergouniaux. Autonomizarea pieţei financiare, creşterea concurenţei pe piaţa internaţională, exigenţele societăţii cunoaşterii şi a informatizării au schimbat radical datele „compromisului social şi naţional”, modificând programele social-democrate iniţiale. Conform opiniei aceluiaşi politolog, transformările suferite de „clasa muncitoare” tradiţională, procesul de formare a clasei de mijloc, prezenţa populaţiei de imigranţi, forţa de afirmare a individualismului, au schimbat formele de reprezentare tradiţională promovate de social-democraţie. Mişcările sindicale nu au mai fost la fel de omogene şi au devenit tot mai autonome în acţiunea lor faţă de cei pe care îi reprezentau. Electoratul în schimbare a devenit volatil, iar mişcările populiste au reuşit adesea să îl atragă de partea lor.

În interiorul social-democraţiei franceze există încă linia tradiţională a celor care critică acest tip de capitalism mondializat. Linia lui Lionel Jospin,  fostul prim-ministru socialist al Franţei,  s-a vrut un „socialism modern”, de inspiraţie neo-keynesiană, care a dorit să reînnoiască social-democraţia europeană. Social-democraţia franceză rămâne încă în faţa acestei provocări, în căutarea acelei forţe de a reprezenta o alternativă în raport cu conservatorii, liberalii şi cu extrema-dreaptă, de a elabora un proiect cu adevărat colectiv şi de a găsi voinţa politică de a-l aplica.

Excluderea candidatului socialist din turul al doilea al alegerilor prezidenţiale din Franţa s-a înscris în seria de înfrângeri suferite, pe plan european, de partidele social-democrate care şi-au pierdut poziţiile deţinute la începutul anilor '90. Acest proces a fost însoţit de ascensiunea mişcărilor populiste, în special a celor de extremă dreapta. Cauzele acestui fenomen sunt multiple: uzura guvernării, experienţa coabitării cu partidele de dreapta, etc.

Stânga franceză aflată la guvernare a fost prinsă între nevoia de a reprezenta clasele afectate de mondializare, care aveau nevoie de protecţie socială din partea statului, pe de o parte, şi nevoia de a beneficia de oportunităţile mondializării economice şi financiare, pe de altă parte.

Multe din partidele social-democrate din Europa, aflate la guvernare, n-au reuşit să rezolve această dilemă legată de contradicţia dintre liberalism şi proiectul social-democrat. 

 

2.2. Ascensiunea extremei drepte

În ultimele decenii, alegerile prezidenţiale au fost elementul central al vieţii politice franceze, momentul definirii marilor orientări politice, iar alegerile legislative au confirmat, corectat sau limitat votul “prezidenţial”. Încă din anul 1995, alegerile prezidenţiale au relevat clivajul stânga/dreapta, marcat de breşa realizată de formaţiunea politică de extremă dreapta a lui Jean-Marie Le Pen.

Alegerile prezidenţiale desfăşurate în aprilie-mai 2002 au produs un adevărat seism politic, prin scoaterea din cursa electorală a lui Lionel Jospin şi prin calificarea, în turul al doilea de scrutin, a liderului extremei-drepte, Jean-Marie Le Pen, care a obţinut un scor electoral spectaculos (17,79% ).

Succesul extremei drepte franceze a confirmat tendinţa succeselor electorale obţinute în Europa de formaţiunile politice de aceeaşi orientare (Austria, Danemarca, Italia, Olanda). Comentatorii politici au interpretat victoria extremei drepte franceze ca pe un vot de respingere a politicului, a partidelor aflate la guvernare, expresie a unei tendinţe neliniştitoare pentru Europa.

Deşi turul al doilea al alegerilor prezidenţiale a reprezentat victoria democraţiei în faţa extremismului xenofob şi a intoleranţei, liderul dreptei, Jacques Chirac fiind ales cu 82,21% din voturile exprimate, tema extremismului a asediat spaţiul politic şi este un fenomen asupra căruia politicul trebuie să reflecteze. Conform opiniei analiştilor, el exprimă neliniştea populară, problemele economice, sociale şi fracturile culturale prezente la nivelul societăţii franceze contemporane. 

Milioanele de francezi care au votat cu extrema dreaptă reprezintă categoriile sociale marcate de schimbările produse de noile realităţi ale lumii contemporane: mondializarea liberală, criza „statului-providenţă”, mărirea decalajelor sociale – consecinţe ale aplicării exigenţelor construcţiei europene.

Încă din anul 1997, 69% din electoratul Frontului Naţional considera că Europa este o alegere greşită. Conform datelor Centrului de Studii al Vieţii Politice Franceze, în luna mai a anului 2002, zonele afectate de restructurarea economică şi de şomaj au votat masiv pentru forţele de extremă-dreaptă. Atitudinile xenofobe, antisemite şi antiimigraţie s-au manifestat exploziv la alegerile prezidenţiale din mai 2002, demonstrând că ele există atât la nivel urban cât şi la nivel naţional, având rădăcini istorice adânci.

Votul pentru extrema-dreaptă este expresia unui “vot protestatar” şi corespunde hărţii insecurităţii şi şomajului în Franţa. Ascensiunea extremei-drepte, chiar dacă nu a fost confirmată de alegerile legislative din iunie 2002, reprezintă un fenomen profund, neliniştitor, o expresie a reacţiei societăţii civile franceze asupra căreia forţele politice democratice trebuie să reflecteze în continuare. 

După criza de identitate politică manifestată la alegerile prezidenţiale, Franţa şi-a clarificat în mod ferm opţiunea, deschizând cale liberă dreptei.

 

2.3. Afirmarea unei drepte pragmatice

După victoria obţinută în alegerile prezidenţiale, formaţiunile politice de dreapta susţinătoare ale preşedintelui Jacques Chirac s-au impus pe scena politică franceză prin acţiunile guvernului condus de Jean-Pierre Raffarin şi prin programul electoral propus de Uniunea pentru Majoritatea Prezidenţială. Caracterul unitar al acţiunilor dreptei a reprezentat un avantaj faţă de stânga, ale cărei formaţiuni politice nu au reuşit să prezinte la alegeri o platformă electorală comună. 

Noul guvern provizoriu, desemnat după alegerile prezidenţiale, a început aplicarea unui program de măsuri în domeniul securităţii, creând grupuri operative, în cadrul cărora justiţia, organele de poliţie şi cele vamale vor colabora din plin. În cadrul acestui program de acţiune rapidă şi eficientă, guvernul a stabilit ca recidiviştii să fie pedepsiţi corespunzător şi să se construiască noi centre de detenţie în acest scop. Consiliul de securitate internă, recent înfiinţat, a fost prezidat chiar de şeful statului, iar această preocupare s-a dorit a fi expresia unei voinţe politice durabile şi constante de a interveni în zonele cu cele mai mari probleme de securitate şi de a reuşi „reconstrucţia vieţii oraşelor”. Prin decretul publicat pe 17 mai 2002 s-a stabilit colaborarea dintre ministrul de interne şi ministrul apărării, prin coordonarea activităţii jandarmeriei în lupta contra delicvenţei. Ministrul de interne, Nicolas Sarkozy, mereu prezent pe teren, a urmărit modul în care îşi desfăşoară activitatea „grupele de acţiune regională”, în cadrul cărora colaborează poliţişti, jandarmi, vameşi şi magistraţi. Aceste grupe de acţiune vor încerca să devină foarte eficiente, prezente în toate localităţile, să fie o adevărată „poliţie de contact”.

În acest context, dreapta s-a ridicat împotriva oricărei mişcări de „tip '68”, al cărei ultim reprezentant era Lionel Jospin , considerând că această mişcare a avut consecinţe dezastruoase pentru spiritul civic, securitatea şi respectul faţă de instituţiile statului. Restaurarea valorilor civice şi republicane a devenit tema centrală a dreptei care a negat faptul că „mişcarea '68” a fost o încercare de a crea „o nouă societate”, de a adapta Franţa la exigenţele modernităţii. Guvernul Raffarin a afirmat, încă de la început, un ataşament deosebit faţă de ideea securităţii, a menţinerii „liniştii sociale”, faţă de lumea provincială opusă lumii pariziene - considerată imprevizibilă.

Ministrul pentru problemele sociale, François Fillon, a asigurat în repetate rânduri sindicatele că nu se va trece la măsuri de forţă şi că, dacă va rămâne în continuare la putere, guvernul va face din anul 2003 „anul social”, inclusiv prin negocieri legate de pensii. 

Referitor la “noua metodă guvernamentală”, primul ministru a precizat că nu se vor face schimbări majore, nu se va modifica durata legală a timpului de lucru, fiind deschisă posibilitatea majorării numărului de ore suplimentare. În privinţa pensiilor se va urmări stabilirea unui raport echitabil între pensiile din domeniul public şi cel privat. În domeniul deficitului public, s-a anunţat că nu se va renegocia „pactul de stabilitate - 2004”, ceea ce va permite căutarea unor noi soluţii pentru rezolvarea problemelor majore cu care se confruntă societatea franceză. 

Campania electorală a dreptei a înlocuit cuvintele cu acţiunile guvernamentale ale lui Jean-Pierre Raffarin care a denunţat eşecul coabitării politice înlocuite, conform opiniei sale, de o guvernare pragmatică, de teren. Coabitarea politică a fost apreciată de partidele de dreapta ca foarte riscantă, datorită imobilismului politic. Dreapta va încerca să lanseze, astfel, o nouă formă a politicului, centrat pe probleme concrete, evitând dezbaterile ideologice inutile. Conform opiniei analiştilor, politica de dreapta va încerca, aşadar, să promoveze valorile tradiţionale: munca, efortul, rolul meritelor, considerând naţiunea nu ca pe o piramidă cu ierarhii sociale, ci ca pe o reţea cu centre multiple şi relaţii reciproce echivalente, care să funcţioneze în scopul realizării interesului comun. 

 3. ALEGERILE LEGISLATIVE DIN IUNIE 2002

 

1. Principalele partide şi alianţe politice prezente în campania electorală 

a) Formaţiuni politice de dreapta

Cea mai importantă alianţă politică de dreapta prezentă în campania electorală pentru alegerile legislative a fost Uniunea pentru Majoritatea Prezidenţială (UMP), formaţiune creată cu prilejul alegerilor prezidenţiale din aprilie a.c., în vederea susţinerii candidaturii lui Jacques Chirac. În alegerile pentru Adunarea Naţională, această alianţă şi-a propus să susţină o listă comună de candidaţi provenind din mai multe formaţiuni politice de dreapta şi de centru-dreapta, printre care: Adunarea pentru Republică (RPR), Democraţia Liberală (DL), Uniunea pentru Democraţia Franceză (UDF), Adunarea pentru Franţa (RPF).

Deşi Uniunea pentru Democraţia Franceză face parte din Uniunea pentru Majoritatea Prezidenţială, pe lângă susţinerea acordată unor candidaţi comuni ai alianţei, în unele circumscripţii electorale, liderul acestei formaţiuni, François Bayrou, a prezentat şi propria listă de candidaţi.

Conform declaraţiilor făcute la 20 mai a.c., cu prilejul lansării campaniei electorale pentru alegerile legislative, formaţiunile politice de dreapta şi-au propus să urmărească afirmarea lor politică şi asigurarea unei majorităţi parlamentare pentru preşedintele Jacques Chirac. Pentru îndeplinirea acestor obiective, Uniunea pentru Majoritatea Prezidenţială a prezentat în campania electorală un program de acţiune comună, complex şi coerent, care susţinea:

· asigurarea securităţii Franţei prin luarea unor măsuri eficiente în domeniul apărării (încheierea reformei în armată, modernizarea echipamentului militar, revalorizarea condiţiei militare) şi prin întărirea securităţii la nivel european (lupta împotriva terorismului şi a imigraţiei ilegale);

· întărirea securităţii cetăţenilor (coordonarea acţiunilor forţelor de securitate prin intermediul noului minister al securităţii interne; pedepsirea imediată a infracţiunilor cu sancţiuni corespunzătoare; crearea, în fiecare regiune, a unor grupuri de intervenţie regională; elaborarea şi punerea în aplicare a unor planuri de securitate pentru instituţiile şcolare şi asigurarea protecţiei acestora împotriva eventualilor agresori; înfiinţatea de centre de educaţie preventivă pentru delincvenţi şi recidivişti, inclusiv pentru minorii care se încadrează în această categorie; promovarea unor măsuri de “responsabilizare a părinţilor” şi introducerea unor sancţiuni de ordin financiar pentru părinţii copiilor delincvenţi);

· sporirea prestigiului justiţiei (asigurarea mijloacelor materiale necesare justiţiei şi forţelor de ordine pentru a putea sancţiona toate actele de delincvenţă; crearea, la nivel local, a unui Consiliu de securitate, în subordinea primarului; generalizarea soluţionării imediate a plângerilor şi garantarea executării efective a pedepselor);

· întărirea coeziunii sociale (crearea de locuri de muncă; asigurarea de servicii publice; derularea unui program amplu de reconstrucţie a locuinţelor, care să conducă la îmbunătăţirea imaginii oraşelor; înfiinţarea unei autorităţi administrative independente pentru a lupta împotriva tuturor formelor de discriminare – în funcţie de sex, origine, religie, etc);

· măsuri vizând creşterea economică şi ocuparea forţei de muncă (scăderea taxelor; crearea unui statut pentru noile întreprinderi care să prevadă ca acestea să nu plătească nici taxe şi nici impozite înainte de a începe derularea afacerilor; reducerea constrângerilor administrative; crearea unei “asigurări de muncă” - un cont individual pentru formare profesională şi sprijin în perioada de şomaj; lansarea unui program pentru facilitarea accesului tinerilor pe piaţa muncii);

· un sistem de învăţământ care să asigure, pentru toţi tinerii, dobândirea cunoştinţelor fundamentale (implementarea unui plan naţional împotriva analfabetismului; sprijinirea cadrelor didactice şi facilitarea perfecţionării profesionale a acestora; întărirea autonomiei instituţiilor de învăţământ; asigurarea, pentru toţi studenţii francezi, a cel puţin unui semestru de pregătire într-o universitate europeană);

· stimularea interesului colectiv pentru protecţia mediului înconjurător şi dezvoltarea durabilă (elaborarea unei “carte a mediului înconjurător”; introducerea în programele şcolare, începând cu septembrie 2002, a educaţiei în domeniul mediului înconjurător; întărirea sprijinului material din partea statului pentru asigurarea securităţii vieţii cotidiene sau profesionale, printr-o lege de orientare pe 5 ani; reducerea efectului de seră); 

· măsuri în domeniul reformei fiscale (scăderea substanţială a taxelor în următorii 5 ani, prin: reducerea cu o treime a impozitului pe venit; uniformizarea taxelor pentru locuinţe; alinierea fiscalităţii întreprinderilor la nivelul mediei europene);

· implicarea statului în domeniul pensiilor (pentru a sprijini efortul colectiv de a garanta un nivel optim al pensiilor, libertatea de a prelungi perioada de activitate - pentru cei care doresc acest lucru, menţinerea echilibrului în stabilirea pensiilor);

· acordarea unei importanţe deosebite sistemului de sănătate (dezvoltarea unei politici de sănătate publică şi de securitate sanitară, axată pe prevenire şi pe lupta împotriva cancerului, SIDA, maladiei Alzheimer; lansarea unui plan de investiţii pentru sănătate; accesul tuturor francezilor la o asigurare complementară de sănătate; integrarea socială a persoanelor handicapate);

· crearea unei Europe puternice, care să aibă în viitor obiective ambiţioase în domeniul politicii externe şi securităţii (adoptarea unei Constituţii pentru o federaţie europeană de state-naţiune, prin referendum european; alegerea unui preşedinte al Uniunii Europene; susţinerea dezvoltării unei agriculturi puternice din punct de vedere economic şi responsabile din punct de vedere ecologic, integrate politicii agricole comune a Uniunii Europene);

· participarea Franţei la efortul de “umanizare” a globalizării (lupta împotriva sărăciei şi a răspândirii bolilor în lume, în special prin anularea datoriilor ţărilor sărace, sporirea sprijinului public pentru fondurile în favoarea cercetării unor noi terapii medicale, constituite la nivel mondial; favorizarea transparenţei şi stabilităţii schimburilor financiare internaţionale). 

La rândul său, Uniunea pentru Democraţia Franceză a promovat în campania electorală un program politic asemănător cu cel al Uniunii pentru Majoritatea Prezidenţială, prin care se declară susţinătoare a construcţiei europene, a întăririi justiţiei şi asigurării securităţii cetăţenilor francezi, a măsurilor vizând ocuparea forţei de muncă şi creşterea economică, a îmbunătăţirii sistemului de învăţământ şi a celui de pensii, a politicii în domeniul familiei şi a reformei fiscale. Printre propunerile cuprinse în programul electoral al acestei formaţiuni politice figurează:

· crearea unei Europe puternice din punct de vedere economic şi militar, condusă de un preşedinte care să apere interesele Uniunii Europene în domeniul politicii externe şi al securităţii;

· constituirea unei veritabile armate a Uniunii Europene, a unei industrii de apărare comune şi a unei capacităţi comune de recrutare şi informare în domeniul militar;

· înfiinţarea unui serviciu civil (cu rol civic şi umanitar), de 6 luni, pentru tinerii cu vârsta de 18 ani, care să fie îndeplinit în una sau mai multe perioade, la alegere;

· crearea de “locuri de muncă fără taxe”, prin limitarea la 10% a cotizaţiilor pe salarii impuse angajatorilor, pe o perioadă de 5 ani; înfiinţarea unei autorităţi independente cu rol de evaluare obiectivă a situaţiei de pe piaţa muncii şi a numărului de persoane fără loc de muncă;

· înscrierea dezvoltării durabile printre priorităţile viitorului guvern şi crearea unui minister pentru natură şi dezvoltare durabilă;

· asigurarea unui nivel de trai apropiat pentru familiile cu sau fără copii, prin acordarea de ajutoare suplimentare pentru creşterea şi educarea copiilor;

· simplificarea fiscalităţii, reducerea impozitului pe venit şi a impozitului aplicat întreprinderilor;

· promovarea unui dialog eficient cu societatea civilă şi cu organizaţiile internaţionale pentru sprijinirea unei noi politici de dezvoltare la nivel mondial, care să acorde şanse egale ţărilor sărace şi bogate.

b) Formaţiuni politice de stânga

Marcată de eliminarea fostului premier Lionel Jospin la primul tur al alegerilor prezidenţiale, stânga politică franceză s-a lansat în campania electorală divizată, fără a avea un program comun pe care să-l prezinte alegătorilor, demonstrând lipsa coeziunii sale. Principalele formaţiuni politice de stânga – Partidul Socialist (PS), Verzii, Partidul Comunist Francez (PCF) şi Partidul Radical de Stânga (PRG) – au prezentat liste proprii de candidaţi pentru alegerile legislative şi au recurs la stabilirea unor acorduri bilaterale şi multilaterale parţiale, valabile numai în anumite circumscripţii electorale.

Campania electorală a socialiştilor a fost axată, în principal, pe teoretizarea necesităţii coabitării politice şi pe acuzarea dreptei pentru faptul că împiedică dezbaterea politică, prin monopolizarea puterii. 

Programul politic al Partidului Socialist a avut ca obiective prioritare:

· reformarea Republicii (reforma instituţiilor, astfel încât procesul decizional să fie mai simplu, mai rapid şi mai aproape de cetăţeni; descentralizarea);

· întărirea justiţiei şi a autorităţii poliţiei (sancţionarea rapidă a delictelor minore; măsuri de asigurare a independenţei justiţiei, prin sprijin financiar);

· asigurarea securităţii cetăţenilor francezi astfel încât fiecare individ să trăiască în siguranţă, fără să se teamă pentru viaţa şi bunurile sale (crearea unui dispozitiv întărit de prevenire şi sancţionare rapidă a infracţionalităţii; înfiinţarea unor centre de plasament a delincvenţilor minori; crearea unei poliţii a transporturilor);

· o politică educaţională care să faciliteze succesul şcolar pentru fiecare elev (disponibilizarea mijloacelor materiale necesare pentru asigurarea unei educaţii şcolare adecvate, astfel încât toţi tinerii absolvenţi să poată avea acces la o calificare recunoscută);

· ocuparea forţei de muncă şi protejarea persoanelor defavorizate (eliminarea condiţiilor precare de muncă şi a tratamentului abuziv la locul de muncă; creşterea salariilor; punerea în aplicare, împreună cu partenerii sociali, a unui plan de formare profesională şi a unor măsuri de luptă împotriva consecinţelor sociale ale concedierilor; sprijinirea, cu prioritate, a şomerilor cu vârsta de peste 50 ani);

· îmbunătăţirea calităţii vieţii şi promovarea dezvoltării durabile (pedepsirea celor care poluează mediul înconjurător; dezvoltarea unei agriculturi care să ia în considerare securitatea alimentară, dezvoltarea durabilă şi particularităţile fiecărei zone);

· sprijinirea familiei (acordarea de ajutoare pentru şcoală; crearea unor internate familiale; susţinerea familiilor care se confruntă cu probleme financiare grave);

· promovarea unor măsuri de reformă fiscală (scăderea impozitelor, a taxelor pentru locuinţă; reechilibrarea fiscalităţii în favoarea veniturilor obţinute prin muncă; elaborarea unei formule de impozitare a venitului la sursă);

· garantarea pensionării la 60 de ani şi promovarea unui sistem de pensionare mai flexibil (care să permită pensionarea înainte de împlinirea vârstei de 60 ani pentru cei care au lucrat foarte mult în condiţii dificile sau amânarea ieşirii la pensie pentru cei care doresc să îşi continuie activitatea);

· elaborarea unei politici de sănătate publică, în beneficiul tuturor cetăţenilor;

· respectarea diversităţii culturale şi apărarea intereselor culturale europene în organismele internaţionale;

· promovarea unei noi ordini internaţionale care să controleze efectele globalizării (prioritatea drepturilor sociale în mediul concurenţial; impozitarea mişcărilor de capital; acordarea unui ajutor pentru dezvoltare în valoare de 0,7% din PIB);

· construirea unei Europe a cetăţenilor şi a progresului, care să promoveze interesele fundamentale comune ale europenilor în domeniul social (ocuparea forţei de muncă, creşterea puterii de cumpărare, eliminarea inegalităţilor sociale) şi în cel economic (dezvoltarea transporturilor, a cercetării, valorificarea unor noi resurse de energie). 

Verzii au propus în campania electorală un program politic propriu care a abordat teme importante, cum ar fi: apărarea, justiţia, securitatea, politica în domeniul sănătăţii şi atitudinea faţă de construcţia europeană, păstrând linia orientărilor specifice, de stânga. Programul se remarcă prin susţinerea unor obiective specifice:

· acordarea dreptului de vot străinilor;

· crearea cadrului legal care să permită adoptarea copiilor de către homosexuali;

· promovarea unei politici de discriminare pozitivă în domeniul educaţiei, în favoarea elevilor cu probleme (diversificarea cursurilor, pentru a putea oferi elevilor cu probleme mai multe posibilităţi de adaptare şi pregătire);

· lansarea unui program european de mare amploare în domeniul mediului înconjurător;

· crearea unei Europe federale puternice – care impune adoptarea unei Constituţii, aprobate prin referendum.

În programul prezentat în campania electorală, Partidul Comunist Francez a susţinut:

· acordarea dreptului de vot rezidenţilor străini;

· dublarea impozitului pe marile averi;

· crearea unui fond în vederea limitării inegalităţilor manifestate în sistemul de învăţământ şi revalorizarea învăţământului profesional;

· dezbaterea publică, la nivel naţional, a problemelor de securitate şi apărare;

· implicarea Franţei în rezolvarea conflictului din Orientul Apropiat şi susţinerea creării unui stat palestinian;

· reorientarea construcţiei europene în favoarea unei Europe sociale, solidare, prin realizarea unui pact social european;

c) Formaţiuni politice de centru

Zona de centru a eşichierului politic francez a fost reprezentată în cursa pentru alegerile legislative de Polul Republican - creat în ianuarie 2002, pentru a susţine candidatura lui Jean-Pierre Chevčnement la alegerile prezidenţiale. Polul Republican se consideră ca fiind reprezentantul “republicanilor progresişti, cu orientări sociale care se află în opoziţie cu noul preşedinte, Jacques Chirac, şi cu partidele tradiţionale de dreapta”.

Campania electorală a Polului Republican a fost axată pe un discurs orientat împotriva liberalismului şi globalizării financiare. În vederea asigurării unei reprezentări parlamentare semnificative, Polul Republican a încercat, dar fără succes, încheierea unui acord politic de orientare cu Partidului Socialist, pentru susţinerea reciprocă a candidaţilor în 80 dintre cele 577 de circumscripţii electorale, în turul doi de scrutin al alegerilor legislative.

Principalele propuneri cuprinse în programul politic al Polului Republican s-au referit la:

· majorarea fondurilor alocate apărării până la 3% din PIB şi crearea unei gărzi naţionale;

· dublarea numărului de burse de studii şi extinderea gratuităţii învăţământului în colegii şi licee; 

· lansarea unui vast program de investiţii la nivel european, în valoare de 90 miliarde Euro, în vederea susţinerii creşterii economice şi creării de noi locuri de muncă;

· creşterea cu 50% a numărului locurilor în învăţământul preşcolar;

· alocarea unui fond de 3% din PIB pentru cercetare.

 

d) Formaţiuni politice de extremă dreapta

Cele mai importante formaţiuni politice de extremă dreapta participante la alegerile legislative, Frontul Naţional (FN) şi Mişcarea Naţional Republicană (MNR), au promovat în campania electorală programe politice asemănătoare, dar au prezentat liste separate de candidaţi.

În programul său electoral, construit în jurul principiului “prioritate pentru cetăţenii francezi, Frontul Naţional a susţinut:

· “inversarea fluxului imigraţiei”, prin luarea unor măsuri extreme împotriva imigraţiei şi prin revizuirea drepturilor fundamentale acordate străinilor;

· protejarea economiei franceze şi a pieţei europene faţă de concurenţa mondială şi aplicarea principiului “preferinţei naţionale” în angajarea forţei de muncă;

· reducerea fiscalităţii şi limitarea progresivă a taxelor obligatorii până la 35% din PIB (desfiinţarea, în 5 ani, a impozitului pe venit; diminuarea impozitului pentru întreprinderile mici şi mijlocii; reforma finanţării politicii de protecţie socială);

· adoptarea unor măsuri populare cu caracter economic şi social pentru sprijinirea familiei şi pentru creşterea natalităţii (acordarea de avantaje sociale şi fiscale familiilor franceze cu mai mulţi copii; protecţia socială a femeilor casnice; interzicerea divorţului);

· întărirea securităţii, prin sporirea mijloacelor materiale şi umane puse la dispoziţia justiţiei şi poliţiei (până la 3% din PIB), înăsprirea pedepselor şi reintroducerea pedepsei cu moartea;

· restabilirea duratei mandatului prezidenţial la 7 ani;

· renegocierea tratatelor europene şi, în cazul unui eşec în acest sens, consultarea cetăţenilor francezi, prin referendum, asupra posibilităţii de a denunţa aceste tratate;

· ieşirea Franţei din NATO şi din structurile Uniunii Europene.

e) Formaţiuni politice de extremă stânga 

Extrema stângă franceză, reprezentată de Lupta Muncitorească (LO) şi Liga Comunistă Revoluţionară (LCR), a reuşit să se facă remarcată pe plan politic în alegerile prezidenţiale, când, în absenţa unui acord de susţinere a unui candidat unic, reprezentanţii ambelor formaţiuni au obţinut fiecare scoruri electorale în jurul a 5% . Pentru alegerile legislative, deşi Liga Comunistă Revoluţionară a iniţiat demersuri pentru încheierea unui acord cu Lupta Muncitorească în vederea susţinerii reciproce, cele două formaţiuni nu au ajuns la nici o înţelegere şi şi-au prezentat propriile liste de candidaţi, separat. Discursul politic foarte radical promovat în timpul campaniei electorale a dus la un eşec politic total, aceste formaţiuni neobţinând reprezentare parlamentară.

 

 

3.2. Rezultatele alegerilor legislative

După alegerile prezidenţiale desfăşurate în Franţa, în mai 2002, apelul lansat de Preşedintele Republicii şi de primul ministru al guvernului interimar pentru acordarea unui vot care să asigure coerenţa între votul prezidenţial şi cel legislativ a avut efectul scontat, dreapta obţinând majoritatea absolută atât în primul tur al alegerilor legislative (9 iunie 2002), cât şi în turul al doilea (16 iunie 2002). 

Rezultatele finale ale alegerilor legislative confirmă victoria totală a formaţiunilor politice de dreapta, susţinătoare ale preşedintelui francez Jacques Chirac, înfrângerea stângii şi eliminarea din Adunarea Naţională a reprezentanţilor formaţiunilor politice de extremă dreapta. Conform datelor publicate de Ministerul de interne al Franţei, cele 577 de locuri din Adunarea Naţională sunt repartizate astfel:

 

	Formaţiunile politice
	Numărul de locuri în Adunarea Naţională
	Total locuri 

	UMP – Uniunea pentru Majoritatea Prezidenţială
	358
	399 

(dreapta)

	UDF – Uniunea pentru Democraţia Franceză
	30
	

	Dvd – diferite formaţiuni de dreapta
	11
	

	PS – Partidul Socialist
	140
	178 

(stânga)

	PCF – Partidul Comunist Francez
	22
	

	PRG – Partidul Radical de Stânga
	7
	

	Dvg – diferite formaţiuni de stânga
	6
	

	Verzii
	3
	

	FN – Frontul Naţional
	0
	0


 

Formaţiunile politice de dreapta au obţinut 52,82% din voturile exprimate, ceea ce a condus la ocuparea a 399 de locuri în Adunarea Naţională, din care Uniunii pentru Majoritatea Prezidenţială îi revin 358 locuri. Uniunea pentru Democraţia Franceză a obţinut 30 de mandate, putând constitui un grup parlamentar propriu.

Partidele de stânga au realizat un scor electoral de 45,33%, obţinând 178 de mandate, dintre care 140 de mandate au revenit Partidului Socialist. Partidul Comunist Francez a obţinut 22 de mandate, iar Verzilor le-au revenit 3 mandate.

Formaţiunile de extremă dreapta au obţinut 1,85% din voturi, rămînând astfel fără reprezentare parlamentară în Adunarea Naţională.

 

 

3.3. Semnificaţia politică a rezultatelor alegerilor legislative

Alegerile legislative din iunie 2002 au confirmat victoria istorică a formaţiunilor politice de dreapta în Franţa care, pentru prima dată, vor avea la dispoziţie o perioadă de peste 5 ani pentru a-şi pune în aplicare programul politic, beneficiind de utilizarea majorităţii structurilor politice şi instituţionale.

Prin alegerile prezidenţiale, Jacques Chirac şi-a dobândit legitimitatea în funcţia de preşedinte al Franţei, iar prin alegerile legislative s-a confirmat integralitatea puterii sale, prin obţinerea majorităţii absolute în Adunarea Naţională. Actualmente, dreapta este majoritară în principalele instituţii: Preşedinţia, Guvernul, Adunarea Naţională, Senatul, Consiliul Constituţional, Consiliul Superior al Magistraturii şi Consiliul Superior al Audiovizualului. Preşedintele Jacques Chirac dispune de o putere politică deosebită, aşa cum nici un preşedinte francez nu a avut până acum. Această oportunitate imensă oferită de inversarea calendarului electoral, care a stabilit desfăşurarea alegerilor prezidenţiale înaintea alegerilor legislative, valorificată din plin de preşedintele francez, a arătat că legitimitatea dobândită de preşedintele ţării s-a transferat asupra legitimităţii guvernului, asigurând astfel stabilitatea şi continuitatea politică. În aceste condiţii, dezbaterea referitoare la modificarea Constituţiei este posibil să nu mai fie susţinută de noua putere. Actualele premise favorabile permit realizarea unei reforme radicale a societăţii franceze şi soluţionarea problemelor ei fundamentale: securitatea, educaţia, sistemul de pensii, problema europeană, problemele sociale, fiscalitatea, negocierea socială, etc.

În timpul guvernării, dreapta franceză va trebui să-şi afirme identitatea şi să-şi demonstreze eficienţa, operând o sinteză a diferitelor tendinţe şi sensibilităţi prezente în interiorul ei. Conceptul central al dreptei, “noua guvernare”, este simbolizat de imaginea primului ministru, Jean-Pierre Raffarin, considerat de analiştii politici şi de opinia publică modest, pragmatic, acţionând sub deviza “eficienţă, tenacitate, soliditate”. Premierul francez a afirmat, la reinvestirea sa în funcţie, că acest guvern va fi un guvern al competenţei şi al spiritului de deschidere. Păstrând cei 15 miniştrii din guvernul interimar, primul ministru a vrut să conserve coerenţa echipei guvernamentale, lărgită cu competenţele şi sensibilităţile noi ale celorlalţi membrii ai guvernului. Teoreticianul “noii guvernări”, Jean-Pierre Raffarin, a cooptat la guvernare personalităţi cu mare experienţă, creând un guvern deschis societăţii civile, care să exprime un real echilibru politic. Această tendinţă de echilibrare a forţelor politice concordă cu noua orientare a dreptei de a fi deschisă relaţiilor cu ceilalţi actori politici şi cu societatea civilă, considerând naţiunea un sistem deschis, fără ierarhii rigide, în care diferitele lui componente se află în relaţii reciproce echilibrate.

În urma desfăşurării alegerilor legislative s-a produs o bipolarizare a sistemului politic francez în jurul celor doi poli politici, Uniunea pentru Majoritatea Prezidenţială şi Partidul Socialist, cele două formaţiuni care şi-au împărţit marea majoritate a locurilor în Adunarea Naţională. Chiar dacă Partidul Socialist a cunoscut un puternic recul, el a devenit principala forţă politică de opoziţie pe scena politică franceză. 

Stânga franceză va trebui să se redefinească în condiţii dificile, printr-un nou proiect politic şi construindu-şi o nouă bază socială. Conform opiniei filosofului Monique Canto-Sperberg, cercetător la Centrul Naţional de Cercetări Sociale, Partidul Socialist ar trebui să pornească chiar de la redefinirea termenului de “socialist”, a cărui esenţă s-a schimbat în contextul societăţii moderne actuale. Noile probleme legate de emanciparea umană, de libertatea individuală, noii termeni ai contractului social trebuie să devină obiectul unei reflecţii comune, realizate la nivelul socialiştilor francezi. Alain Bergounioux, analist politic de orientare socialistă, consideră că Partidul Socialist trebuie să refacă legătura cu categoriile populare şi cu clasa de mijloc, devenind un partid dinamic care poate favoriza ascensiunea şi mobilitatea socială. Viitorul Congres al Socialiştilor francezi va trebui să dezbată aceste probleme şi să delibereze asupra orientării sale viitoare.

Chemarea lansată de marile partide politice franceze la acordarea unui “vot util” a fost recepţionată de electorat care a decis respingerea coabitării politice şi a extremei drepte. Marii perdanţi ai acestor alegeri au fost Frontul Naţional, Polul Republican şi formaţiunile de extremă stânga.

După rezultatul electoral obţinut la alegerile prezidenţiale, Frontul Naţional nu a reuşit să ocupe nici un loc în Adunarea Naţională, ceea ce reprezintă un recul semnificativ al extremei-drepte franceze. Jean-Marie Le Pen a încercat, în cadrul unei conferinţe de presă, să explice această situaţie prin absenteismul record, care a permis afirmarea „clientelei politice” a partidelor parlamentare, precum şi prin sabotajul mediatic şi „de stradă” exercitat de partidele de extremă-stânga. Martial Bild, membru al Biroului politic al partidului, sublinia că Frontul Naţional are reprezentativitate la nivel naţional, dar că nu are încă o recunoaştere la nivel local, datorită crizei manifestate în cadrul partidului în perioada 1998 – 1999, care a întârziat implantarea locală a acestei formaţiuni politice.

Cota foarte ridicată a absenteismului înregistrat la actualele alegeri legislative, de 39,68%, exprimă creşterea continuă a acestui fenomen, mai ales că el a revenit după puternica mobilizare a alegătorilor în turul al doilea al alegerilor prezidenţiale, desfăşurat la 5 mai 2002. De asemenea, absenteismul reflectă dezinteresul francezilor faţă de oferta electorală, ei nerecunoscându-se în actualul sistem de reprezentare politică şi nici în programele politice propuse.

Preşedintele Jacques Chirac a subliniat, de altfel, faptul că alegerile legislative, prin absenteismul electoratului, au pus în evidenţă „o criză politică şi socială, iar cauzele acestei crize nu au dispărut. Alegerile legislative desfăşurate în Franţa au confirmat „lecţia” oferită de alegerile prezidenţiale: sistemul politic francez este în criză, iar această criză s-a agravat, reprezentativitatea politică fiind puternic slăbită, fapt confirmat de acest absenteism record. Această criză a sistemului politic, urmată de creşterea ponderii „extremismelor” de dreapta sau de stânga, arată că misiunea cea mai importantă a noii guvernări este aceea de a restabili încrederea între guvernaţi şi guvernanţi, pentru ca democraţia să supravieţuiască. 

Franţa a confirmat tendinţa refluxului social-democraţiei şi întoarcerea la un conservatorism modern – tendinţă prezentă în mai multe ţări din Europa Occidentală (Spania, Portugalia, Italia, Austria). Există astfel, consideră analiştii, condiţii optime pentru ca Europa să ducă până la capăt „reformele structurale” necesare pieţei unice europene şi favorabile investiţiilor capitalului marilor concerne internaţionale pe continent, ceea ce ar putea determina o adevărată „revoluţie liberală”. 

În acest context, devine interesantă politica pe care o va adopta Preşedintele Franţei, Jacques Chirac, mulţi comentatori politici subliniind că este posibil ca această politică să fie orientată fie spre centru-stânga, fie spre neoliberalism.

Din această perspectivă, noul guvern francez, numit la 17 iunie 2002, are o responsabilitate deosebită, fiind constrâns să acţioneze asfel încât să nu dezamăgească aşteptările şi speranţele exprimate de cetăţenii francezi la actualele alegeri legislative. Primul ministru francez, Jean-Pierre Raffarin, are în prezent o largă popularitate (datele ultimelor sondaje arată o susţinere de 70%), datorită faptului că reprezintă o încercare de înnoire a politicului.

Preşedintele francez Jacques Chirac va trebui să se afirme ca un preşedinte modern, care, împreună cu primul ministru, să inventeze “o nouă artă a guvernării”.

 

 ANEXA

 

COMPONENŢA NOULUI GUVERN FRANCEZ

 

Noul guvern francez, condus de primul ministru Jean-Pierre Raffarin, este compus din 15 miniştrii, 11 miniştrii delegaţi şi 12 secretari de stat.

Miniştrii:

1. Nicolas Sarkozy – Ministru de Interne;

2. François Fillon – Ministru pentru Afaceri Sociale, al Muncii şi Solidarităţii;

3. Dominique Perben – Ministrul Justiţiei;

4. Dominique Galouzeau de Villepin – Ministru de Externe;

5. Michčle Aliot-Marie – Ministrul Apărării;

6. Luc Ferry – Ministrul Tineretului, Educaţiei Naţionale şi Cercetării;

7. Francis Mer – Ministrul Economiei, Finanţelor şi Industriei;

8. Gilles de Robien – Ministru pentru Infrastructură, Transport, Locuinţe, Turism şi pentru Domeniul Maritim;

9. Roselyne Bachelot-Narqin – Ministru pentru Probleme Ecologice şi Dezvoltare Durabilă;

10. Jean François Mattéi – Ministrul Sănătăţii, Familiei şi Persoanelor Handicapate;

11. Hervé Gaymard – Ministrul Agriculturii, Alimentaţiei şi Pescuitului;

12. Jean-Jacques Aillagon – Ministrul Culturii şi Comunicaţiilor;

13. Jean-Paul Delevoye – Ministrul Funcţiei Publice, al Reformei Statului şi Amenajării Teritoriului;

14. Brigitte Girardin – Ministru pentru Teritoriile de Peste Mări;

15. Jean-François Lamour  – Ministrul Sporturilor.

Miniştrii delegaţi:

1. Alain Lambert 

2. Nicole Fontaine 

3. Patrick Devedjian 

4. Noëlle Lenoir 

5. Pierre-André Wiltzer 

6. Xavier Darcos 

7. Claudie Haigneré 

8. François Loos 

9. Jean-Louis Borloo 

10. Christian Jacob 

11. Nicole Ameline 

Secretarii de stat:

1. Jean-François Copé 

2. Tikia Saďfi 

3. Dominique Versini 

4. Marie-Thérčse Boisseau 

5. Renaud Dutreil 

6. Dominique Bussereau 

7. Henri Plagnol 

8. Léon Bertrand 

9. Hamloui Mekachera 

10. Hubert Falco

11. Pierre Bédier 

12. Renaud Muselier

